WHA:ขายสินทรัพย์ตามแผน-WHAUP ลดหนี้คาดไตรมาส 4/59 กำไรสูงทุบสถิติ-แนะนำซื้อ
WHA:ขายสินทรัพย์ตามแผน-WHAUP ลดหนี้คาดไตรมาส 4/59 กำไรสูงทุบสถิติ-แนะนำซื้อ
15 ธ.ค. 2559

บล.ดีบีเอส วิคเคอร์ส ระบุในบทวิเคราะห์วันนี้(15 ธ.ค.) ว่า บริษัท ดับบลิวเอชเอ คอร์ปอเรชั่น จำกัด (มหาชน) หรือ WHA ขายสินทรัพย์ตามแผน คาดไตรมาส 4/59 กำไรสูงทุบสถิติ ธนาคารกสิกรไทย ซึ่งเป็นที่ปรึกษาทางการเงินและผู้จัดการจัดจำหน่าย เพิ่มทุนครั้งที่ 2 ของ WHART มูลค่าไม่เกิน 4.19 พันล้านบาท ให้กับผู้ถือหุ้นเดิม ประชาชทั่วไปและผู้มีอุปการะคุณเปิดเผยว่ามีกระแสการตอบรับเป็นอย่างดี
ผนวกกับการขายสินทรัพย์ HREIT ไปก่อนหน้าที่มูลค่า 6 พันล้านบาท จึงคาดว่าในงวดไตรมาส 4/59 จะบันทึกรายได้การขายสินทรัพย์ถึง 10.2 พันล้านบาท ยังผลให้กำไร ไตรมาส 4/59 เป็น 2.5 พันล้านบาท เพิ่มขึ้น 41% เทียบช่วงเดียวกันของปีก่อนที่ 1.79 พันล้านบาท และเป็น 58 เท่าตัวจากไตรมาสก่อนหน้าที่ 43 ล้านบาท และถือเป็นไตรมาสที่มีกำไรสูงสุดตั้งแต่จัดตั้งบริษัทมา
คาดไตรมาส1/60 นำ WHAUP เข้าตลาดฯ ช่วยลดหนี้ บริษัท ดับบลิวเอชเอ ยูทิลิตี้ส์ แอนด์ พาเวอร์ (WHAUP) เดิมชื่อ บริษัท เหมราช คลีน วอเตอร์ ซึ่งทำธุรกิจเกี่ยวกับน้ำที่ใช้ในโรงงานอุตสาหกรรมและพลังงาน กำลังยื่นไฟลิ่ง ก.ล.ต. คาดว่าจะเข้าตลาดฯ ไตรมาส1/60  จากจำนวนหุ้นที่จัดสรร IPO ทั้งหมดที่ 229.5 ล้านหุ้นจะแบ่งเป็น 2 ส่วนคือเป็นส่วนหุ้นเพิ่มทุน 125 ล้านหุ้น และ H-International (SG) PTE ซึ่งเป็นผู้ถือหุ้นเดิมของ WHAUP นำหุ้นออกมาเสนอขายครั้งนี้ 104.5 ล้านหุ้น จากการประเมินเงินที่ WHA ได้รับจากการ IPO ที่ 6-7 พันล้านบาท จะนำเงินไปชำระหนี้เงินกู้ประมาณ 5 พันล้านบาท
  สำหรับกำไรจากการนำหุ้นออกจำหน่ายร่วม IPO ด้วย จะไม่สามารถบันทึกเป็นกำไรในงบกำไรขาดทุนได้ เพราะ WHA ยังมีอำนาจในการควบคุม WHAUP ได้อยู่ แต่จะบันทึกเป็นส่วนเพิ่มในส่วนผู้ถือหุ้น (equity)
จะมีการจัดสรร WHAUP ให้กับผู้ถือหุ้น WHA ด้วยในลักษณะ pre-emptive right แต่ยังไม่กำหนดว่าสัดส่วนการจัดสรรจะเป็นเท่าใด คาดว่าเมื่อมีการประกาศสัดส่วน และ วัน XB (วันที่ซื้อแล้วไม่ได้สิทธิ์) ก็อาจจะเป็นแรงกระตุ้น (catalyst) ต่อราคาหุ้น WHA ได้ในอนาคต
คงคำแนะนำซื้อ คาดว่าการที่ราคาหุ้นปรับลงมามาก สะท้อนข่าวมีโอกาสว่าปีหน้าจะหลุดออกจาก SET 50 ไปพอควรแล้ว สำหรับราคาพื้นฐานใหม่กำหนดไว้เป็น 3.41 บาท หลังปรับประมาณการปี 60 ลง ในเรื่องกำไรตามส่วนได้เสีย อัตราเติบโตปี 59 สดใสเป็น 54% เทียบช่วงเดียวกันของปีก่อนและถือเป็นสถิติสูงสุดใหม่ตั้งแต่จัดตั้งบริษัทมา
ส่วนปี 60 คาดว่าจะอยู่ในเกณฑ์ทรงตัวเทียบปี 59 เพราะเข้าสู่การดำเนินงานปกติ ขณะที่ปี 59 มีเหตุการณ์พิเศษเกี่ยวกับ HEMRAJ ด้านฐานะการเงินคาดว่าจะทยอยปรับตัวดีขึ้น หลังนำเงินจากการขายสินทรัพย์เข้า REIT และระดมทุนด้วยการนำ WHAUP มา IPO ไปชำระหนี้เงินกู้ อัตราส่วนหนี้สินสุทธิต่อทุนปลายปี 58 ที่ 2.3 เท่าจะลดลงเป็น 2.1 และ 1.8 เท่าในปี 59 และ 60 ตามลำดับ
 